নোভাক জকোভিচের দুঃস্বপ্নের যাত্রা চলছেই। এবার অস্ট্রেলীয় ওপেন থেকেও ছিটকে গেলেন বিশ্বের প্রাক্তন এক নম্বর।
টেনিসজীবনের সেরা ফর্ম চলছিল জকোভিচের। সব খেতাবই হেলায় জিতছিলেন তিনি। এমনকী, তিনিই বিশ্বের সর্বকালের সেরা টেনিস খেলোয়াড় কি না, তা নিয়েও তর্ক শুরু হয়ে গিয়েছিল। সেখান থেকেই ইন্দ্রপতনের শুরু। অস্ট্রেলীয় ওপেন তিনি ছ’বার জিতেছেন। এবারে এসেছিলেন রেকর্ড সপ্তম স্বর্গের খোঁজে। কিন্তু দুঃস্বপ্নের যাত্রা সঙ্গী হল পয়মন্ত মেলবোর্ন পার্কেও। 

উজবেকিস্তানের ৩০ বছর বয়সী, বিশ্বের ১১৭ নম্বর ডেনিস ইস্তোমিনের কাছে হেরে অস্ট্রেলিয়ান ওপেনের দ্বিতীয় রাউন্ডেই বিদায় নিলেন নোভাক জকোভিচ। ফল ৭-৬, ৫-৭, ২-৬, ৭-৬, ৬-৪। স্তম্ভিত বরিস বেকারও। যাঁর সঙ্গে সাম্প্রতিক বিচ্ছেদের পর জকোভিচের প্রথম গ্র্যান্ড স্ল্যাম ছিল এটা। বেকার বলেছেন, ‘‘কোর্টে নোভাক’কে এত নিস্পৃহ দেখব ভাবতে পারিনি।’’ সাংবাদিক বৈঠকে জকোভিচের মুখে ইস্তোমিনের প্রশংসা। বলেছেন, ‘‘অসাধারণ খেলেছে। আজ ওরই দিন ছিল।’’ 

কে এই ডেনিস ইস্তোমিন? রাশিয়ায় জন্মালেও তিন বছর বয়সে চলে যান উজবেকিস্তানের তাশখন্দে। সেখানে স্থানীয় ক্লাবে খুব অল্প বয়সে শুরু করেন টেনিস অনুশীলন। বিস্ময়কর হচ্ছে, তাঁর কোচ মা ক্লদিয়া। ১৪ বছর বয়সে গাড়ি দুর্ঘটনায় ইস্তোমিনের দু’টো পা গুরুতরভাবে জখম হয়েছিল। তিন মাস পর পায়ে ৮০টা সেলাই নিয়ে হাসপাতাল থেকে ছাড়া পেয়েছিলেন। দু’বছর টেনিস র‌্যাকেট ধরতে পারেননি। মা না থাকলে হয়তো টেনিসই খেলা হতো না। তাই বৃহস্পতিবার ইন্দ্রপতন ঘটিয়ে উচ্ছ্বসিত ইস্তোমিনের মুখে মা’র প্রতি কৃতজ্ঞতার কথা। বলেছেন, ‘‘জীবনের সেরা জয়। নিজেরই বিশ্বাস হচ্ছে না। নোভাকের জন্য আমি দুঃখিত।’’ 

ইস্তোমিন এখনও পর্যন্ত খেতাব জিতেছেন মাত্র একটি। গত বছর নটিংহ্যাম ওপেন। ফাইনালে হারিয়েছিলেন স্যাম কোয়েরি’কে। আরও তাৎপর্যপূর্ণ তথ্য, মেলবোর্ন পার্কে তিনি খেলার সুযোগ পেয়েছেন ওয়াইল্ড কার্ড পেয়ে! এর আগেও তিনি অস্ট্রেলীয় ওপেন খেলেছেন। ২০১০ সালে। দ্বিতীয় রাউন্ডে হেরেছিলেন নোভাক জকোভিচের কাছেই।